Neuvoston päätöslauselma, annettu 24 päivänä maaliskuuta 1997, strategiasta yhteisön merenkulkualan kilpailukyvyn parantamiseksi



Virallinen lehti nro C 109 , 08/04/1997 s. 0001 - 0002



NEUVOSTON PÄÄTÖSLAUSELMA, annettu 24 päivänä maaliskuuta 1997, strategiasta yhteisön merenkulkualan kilpailukyvyn parantamiseksi (97/C 109/01) EUROOPAN UNIONIN NEUVOSTO, joka 1. SUHTAUTUU MYÖNTEISESTI asiakirjan yleisten pääpiirteiden ja siinä esitetyn politiikan suunnan osalta komission tiedonantoon "Uusi merenkulun strategia", jossa pyritään tukemaan yhteisön aluksia ja edistämään yhteisön merenkulkijoiden työllistämistä ja keskitytään erityisesti rinnakkaiseen ja tasapainoiseen kehitykseen seuraavilla komission määrittämillä avainalueilla: - yhteisön alusten kansainvälinen kilpailukyky, - avoimet markkinat, - oikeudenmukainen kilpailu, - turvallisuus, 2. TOTEAA, että edellä mainitut avainalueet ovat yhteydessä toisiinsa, koska yhdellä alueella toteutetut toimenpiteet voivat vaikuttaa yhteen tai useampaan muuhun alueeseen, 3. PYRKII hyödyntämään merenkulun kasvavia markkinoita taloudellisesti ja edistämään yhteisön merenkulkijoiden sekä maissa olevan henkilökunnan työllisyyttä ja merenkulun asiantuntemusta, 4. TUNNUSTAA, että merenkulun alalla markkinat ovat maailmanlaajuiset, ja yhteisön varustamojen on kilpailtava niillä kansainvälisesti ja että tämä tosiasia on otettava huomioon yhteisön politiikoissa ja säännöissä, 5. TUNNUSTAA, että merenkulkua olisi kehitettävä, koska se on ympäristöystävällinen vaihtoehto tai muiden liikennemuotojen täydennys ja koska lyhyen matkan merikuljetuksilla, mukaan lukien säännölliset lauttayhteydet, on erittäin suuri merkitys yhteisön sisäisessä kaupassa ja valtamerten välisen liikenteen syöttöliikennepalveluiden tarjoajana, 6. KATSOO, että merenkulkuala on itse avainasemassa siinä, miten se kansainvälisen kilpailun kasvaessa sopeutuu meriliikenteen oikeudellisessa sääntelyssä tapahtuvaan muutokseen ottaen samalla huomioon tässä päätöslauselmassa asetetut tavoitteet, 7. TUNNUSTAA, että rakentavat toimenpiteet ovat tarpeen yhteisön tavoitteiden saavuttamiseksi edellä esitetyillä avainalueilla ja erityisesti yhteisön alusten kilpailukyvyn ja yhteisön merenkulkijoiden työllisyyden edistämiseksi sekä avoimien markkinoiden turvaamiseksi, 8. ON SAMAA MIELTÄ komission kanssa siitä, että merenkulun turvallisuus on tärkeä asia ja että meriliikenteessä voidaan turvallisuus- ja ympäristönäkökohtia laiminlyömällä saavuttaa kilpailuetuja, joita ei voida hyväksyä; tämän vuoksi olisi ryhdyttävä tarvittaessa toimenpiteisiin, joilla: - vahvistetaan kaikkien tahojen sitoutumista laatuun ja turvallisuuteen merenkulkualan kaikilla tasoilla, - varmistetaan, että sitovien kansainvälisten ja yhteisön turvallisuus- ja laatuvaatimusten noudattamatta jättäminen ei johda siihen, että vaatimuksia kaikilta osin noudattavat liikenteenharjoittajat joutuvat kilpailussa ja taloudellisesti epäedulliseen asemaan (1), ON YHTÄ MIELTÄ SIITÄ, että olisi ryhdyttävä toimiin seuraavilla alueilla ja seuraavien periaatteiden mukaisesti: A. 1. Autetaan yhteisön merenkulkualaa tavoittelemaan edelleen korkeaa laatua ja parantamaan kilpailukykyään: a) varmistamalla, että kaikissa tehtävissä toimivilla yhteisön merenkulkijoilla ja maissa olevalla henkilökunnalla on jatkuvasti korkealaatuinen koulutus hyödyntämällä parhaalla mahdollisella tavalla jäsenvaltioiden voimavaroja ja yhteisön välineitä, b) varmistamalla, että merikuljetusten asemaa vahvistetaan yhteisön tutkimus- ja kehittämisohjelmissa (EURET, MAST, MARIS) ja että nämä ohjelmat sovitetaan asianmukaisesti yhteen keskenään ja kansallisten ohjelmien kanssa kiinnittäen erityistä huomiota rahavarojen käytön tehostamiseen, c) kehittämällä lyhyen matkan merikuljetuksia ympäristöystävällisenä vaihtoehtona tai muiden liikennemuotojen täydennyksenä (2), d) varmistamalla, että yhteisön kilpailusääntöjä sovelletaan selkeästi ja meriliikenteen erityisluonne huomioon ottaen, e) pitämällä yllä yhteisön varustamojen kilpailuasemaa suhteessa niiden kansainvälisiin kilpailijoihin, f) varmistamalla, että varustamoja ja meriliikennettä koskevat sääntelytoimenpiteet ja hallinnolliset menettelyt ovat aina oikein suhteutettuja. 2. Periaate, jonka mukaan jäsenvaltioiden olisi tarkasteltava mahdollisuutta ratifioida Genevessä lokakuussa 1996 pidetyssä ILO:n 84. konferenssissa (merenkulku) hyväksytyt ILO:n yleissopimukset. 3. Komissio antaa viipymättä tarkistetut suuntaviivat valtion tukea varten EY:n perustamissopimuksen 92 artiklan mukaisesti ja ottaen huomioon komission tästä asiasta antaman erityisen tiedonannon. B. 1. Komissio antaa mahdollisimman pian ulkosuhteita koskevan tiedonantonsa, jonka perusteella käydään erityinen politiikkaa koskeva keskustelu. 2. Jatketaan kansainvälisen kaupan vapauttamiseen johtavia monenvälisiä ja kahdenvälisiä toimenpiteitä sekä merenkulun että merenkulkuun liittyvien palvelujen osalta, jotta yhteisön teollisuudella olisi samat mahdollisuudet kuin kolmansien maiden yrityksillä on yhteisössä. C. 1. Jäsenvaltiot ja yhteisö tukevat kansainvälisesti sitovien lippuvaltioiden hallintojen ja alusrekistereiden laatua koskevien vaatimusten kehittämistä IMO:ssa. 2. Tarvittaessa: - annetaan yhteisön säädös, jolla varmistetaan edellä mainittujen vaatimusten asianmukainen ja yhtenäinen soveltaminen ja jossa määritellään jäsenvaltioiden alusrekisterien turvallisen toiminnan periaatteet, - käsitellään sopivana ajankohtana korvausvastuuta, omistusta, valvontaa ja johtamista koskevien vaatimusten määrittelyyn avoimella tavalla liittyviä kysymyksiä sekä aitoa ja taloudellista yhteyttä perustamissopimuksen määräyksiä noudattaen. 3. Tehostetaan yhteisön ja kolmansien maiden alusten kansainvälisten vaatimusten noudattamista soveltamalla tehokkaasti alusturvallisuutta, saastumisen ehkäisemistä ja alusten asumis- ja työskentelyolosuhteita koskevien kansainvälisten standardien soveltamisesta yhteisön satamia käyttäviin ja jäsenmaiden lainkäyttövaltaan kuuluvilla vesillä purjehtiviin aluksiin (satamavaltioiden suorittama valvonta) (3) 19 päivänä kesäkuuta 1995 annettua neuvoston direktiiviä 95/21/EY sen ehkäisevän vaikutuksen tehostamiseksi; erityisesti pysäyttämispäätösten yhdenmukainen soveltaminen ja todellinen avoimuus ovat tämän toiminnan keskeisiä osia. 4. Harkitaan yhdessä teollisuuden kanssa, laajennetaanko sitoutuminen turvalliseen meriliikenteeseen koskemaan tietyissä olosuhteissa rahdinomistajia. 5. Tuetaan sellaisia teollisuuden aloitteita, jotka tähtäävät meriliikenteen laatuvaatimusten parantamiseen. (1) Katso myös merenkulun turvallisuutta koskevasta yhteisestä politiikasta 8 päivänä kesäkuuta 1993 annettu neuvoston päätöslauselma (EYVL N:o C 271, 7.10.1993, s. 1). (2) Katso myös lyhyen matkan merikuljetuksista 11 päivänä maaliskuuta 1996 annettu neuvoston päätöslauselma (EYVL N:o C 99, 2.4.1996, s. 1). (3) EYVL N:o L 157, 7.7.1995, s. 1.